Hans Kristian Skibby (DD), 2023-06-01:
L 74 er jo et lovforslag, der har været diskuteret relativt meget og grundigt i forbindelse med den førstebehandling, der var for noget tid siden.
I Danmarksdemokraterne er vi, nok ikke overraskende, særdeles bekymrede over, hvad det egentlig er for en lov, man nu er parat til at gennemføre med et flertal her i Folketinget.
Der er ikke nogen, der kører med gods i Danmark for sjov skyld; man gør det, fordi det er en nødvendighed.
Og sådan har det faktisk været i ganske mange år.
Uden godskørsel hænger Danmark ikke sammen; så mister vi altså vores sammenhængskraft.
Derfor er det jo også besynderligt, at det er lykkedes nogle røde socialdemokrater at overtale nogle liberale Venstrefolk til at støtte det her lovforslag.
Det er noget, vi sandt for dyden ikke kan forstå i Danmarksdemokraterne.
Vi synes, det er underligt, vi synes, det er ærgerligt, og vi synes, det er en forkert beslutning.
At lægge en ny godskørselsafgift på det, der hedder almindelig sund transport her i Danmark – nødvendighedskørsel med varer rundtomkring i Danmark – er en uskik.
Og det er det i særdeleshed, fordi det sådan set i det her tilfælde ene og alene er en afgift, som i hvert fald i de første mange år vil være en overskudsforretning for statskassen.
Havde det dog bare været sådan, at man med det samme kunne have sagt: Jamen det her er noget, vi gør for klimaets skyld; det er noget, vi gør, fordi det er nødvendigt.
Men udfordringen er jo, at det ikke flytter synderlig meget på klimaområdet, i forhold til at der eksempelvis kommer flere grønne lastbiler på vejene.
Og det er bl.a. af den grund, at der simpelt hen ikke er udviklet nok på de typer af brintlastbiler med hensyn til teknologi og heller ikke i forhold til ellastbiler.
Man kan bare kigge på tallene over, hvor få ellastbiler der overhovedet er i Danmark i dag, og hvor lang en ventetid der er på at få en.
Og hvis det så endelig skulle ske, at man havde pengene til at købe en, er der et afskrivningsinterval, som er helt absurd.
Der er ikke nogen erhvervsfolk ved deres fulde fem, som vil investere i det her, sådan som lovforslaget er skitseret her.
I Danmarksdemokraterne er vi af den klare overbevisning, at det er nødvendigt, at vi får lov til at transportere gods rundt i Danmark, og det er der også rigtig mange arbejdspladser forbundet med.
Hvis man ender med at gennemføre det her lovforslag, vil vi faktisk komme i den situation, at der bliver en skævvridning i forhold til de mange danske landdistrikter.
Der er rigtig mange af de her jobs, som er placeret uden for København og omegn, og det betyder altså også, at det bliver forholdsvis dyrere at drive virksomhed, hvis man bor i landdistrikterne, end hvis man bor i Aarhus, Aalborg eller København.
Man får længere til sine kunder, man får en større regning.
Så har vi noteret os, at transportministeren her i weekenden var ude at sige, at man jo bare kan sende regningen videre.
Han kunne egentlig ikke forstå – det var i hvert fald, hvad transportministeren udtrykte – hverken chaufførers eller vognmænds bekymring.
Det er jo ansvarsforflygtigelse, må jeg nok sige.
Jeg forstår simpelt hen ikke, at en regering og dens ministre ikke har en større forståelse for den situation, og hvad det kan få af vidtgående konsekvenser.
En ting er jo, at man laver en lov, hvor man siger, at den skal sikre, at der kommer en større overgang til godskørsel på vedvarende energikilder osv. – og det er sådan set fornuftigt nok – men det er jo ikke fornuftigt, når man som vognmand ikke kan købe og få leveret de her forskellige nyudviklede lastbiler med bl.a. de tons, der skal til.
Det er jo den store, tunge godskørsel, vi er ude i.
Det er jo til at begynde med ikke biler under 12 t; det er biler over 12 t. Derfor er det sådan set fair nok, hvis man fik en afgift, men det er jo ikke fair, når man ikke giver branchen nogle alternativer til, hvordan de kan imødekomme det og forberede sig på den nye situation.
Det sådan set det, der er skismaet i det her konkrete tilfælde.
I Tyskland har man jo andre afgifter og har haft det i mange år, og hvis man kigger på den beregning, der er blevet lavet af Mautafgifterne, så er det jo en kæmpestor indtægtskilde til den tyske statskasse.
Jeg er selv gammel uddannet speditør, så jeg kender godt til priserne på Maut.
Det er ligesom indførelsen af Øresundstolden, som Danmark jo havde stor glæde af for mange, mange år siden.
Det er simpelt hen noget, der giver masser af penge i statskassen.
Det er lidt det samme, vi ude i her, hvor ordførerens eget parti jo har utrolig travlt med at pålægge de danske forbrugere nye afgifter på omkring 2 mia. kr., som man jo vurderer at det kommer til at koste oveni de 1,5 mia. kr., der betales i forvejen.
Derfor synes jeg måske ikke, hr. Anders Kronborg skulle bruge så meget af sin taletid på at diskutere det i forhold til tyskerne, for det er et utrolig dårligt eksempel.